## Odluka Agencije za elektroničke medije klasa: 612-12/11-05/0158, urbroj: 567-06-13-28 od 12. lipnja 2013.

### NN 78/2013 (26.6.2013.), Odluka Agencije za elektroničke medije klasa: 612-12/11-05/0158, urbroj: 567-06-13-28 od 12. lipnja 2013.

78 26.06.2013 Odluka Agencije za elektroničke medije klasa: 612-12/11-05/0158, urbroj: 567-06-13-28 od 12. lipnja 2013.

AGENCIJA ZA ELEKTRONIČKE MEDIJE

1617

Vijeće za elektroničke medije u sastavu Ernest Strika, zamjenik predsjednika Vijeća te Damir Hajduk, Suzana Kunac, Vesna Roller i Gordana Simonović, kao članovi Vijeća, u postupku nadzora nad radom nakladnika – RADIO VIROVITICA d.o.o., Virovitica, na temelju članka 76. stavka 1. točke 3. Zakona o elektroničkim medijima (»Narodne novine« broj 153/09 i 84/11) na 38-13 sjednici održanoj 12. lipnja 2013., donijelo je

ODLUKU

I. Privremeno, na rok od trideset (30) dana, oduzima se koncesija za obavljanje djelatnosti pružanja medijske usluge radija na području grada Virovitice (G-VT) nakladniku radija – trgovačkom društvu RADIO VIROVITICA d.o.o., Virovitica, Trg. dr. Franje Tuđmana 6, OIB: 38448471127.

II. Nalaže se nakladniku RADIO VIROVITICA d.o.o. Virovitica da u roku od trideset (30) dana od zaprimanja odluke uskladi emitiranje programa s programskom osnovom iz 2011. za koju ima suglasnost Vijeća za elektroničke medije.

III. Nalaže se nakladniku da po isteku roka iz točke II. ove odluke dostavi Vijeću za elektroničke medije dokaze o ispunjenju naloga – snimke programa i očevidnike objavljenog programa za 7 dana (5 radnih dana i 2 dana vikenda) te očitovanje na koji je način usklađeno emitiranje programa s programskom osnovom za koju ima suglasnost Vijeća.

IV. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 73. stavka 7. i 8. Zakona o elektroničkim medijima, Vijeće za elektroničke medije na 66-11 sjednici održanoj 9. rujna 2011., a temeljem provedenog Javnog natječaja broj 08/11 za davanje koncesija za obavljanje djelatnosti pružanja medijskih usluga radija (»Narodne novine«, broj 76/11) i provedenoga postupka utvrđivanja postojanja uvjeta za davanje koncesije donijelo je Odluku o davanju koncesije za obavljanje djelatnosti pružanja medijske usluge radija na razini grada Virovitice (G-VT) trgovačkom društvu RADIO VIROVITICA d.o.o. Virovitica. Koncesija je dana na rok od 9 godina.

Po donošenju odluke trgovačko društvo RADIO VIROVITICA d.o.o. Virovitica obavio je tehnički pregled, a kao uvjet za obavljanje tehničkog pregleda je sklapanje Ugovora s mrežnim operatorom, te su sukladno odredbama Zakona o elektroničkim medijima, Agencija za elektroničke medije, Hrvatska agencija za poštu i elektroničke komunikacije te RADIO VIROVITICA d.o.o. Virovitica sklopili Ugovor o koncesiji za obavljanje djelatnosti radija na razini grada Virovitice (G-VT).

U postupku pokrenutom po službenoj dužnosti radi nadzora nad radom nakladnika, Vijeće za elektroničke medije je na 32-12 sjednici održanoj 22. svibnja 2012., donijelo Odluku, klasa: 612-12/11-05/0158, urboj: 567-06-12-10, o izricanju opomene zbog promjene programske osnove za više od 10% njezinog sadržaja bez pribavljene prethodne suglasnosti Vijeća. Istom odlukom naloženo je nakladniku da u roku od 30 dana uskladi emitiranje programa s programskom osnovom iz 2011. za koju ima suglasnost Vijeća te da u istome roku pribavi odobrenje od ovlaštene udruge za kolektivno ostvarivanje autorskih i drugih srodnih prava i o tome dostavi dokaz. Nakladnik je gornju odluku primio 1. lipnja 2012.

Provedenom analizom programa na temelju koje je izrečena gornja opomena, utvrđen je nedostatan udjel vlastite proizvodnje, nedostatan udjel lokalnih informacija s područja koncesije, kao i nepostojanje ugovora sklopljenog s ovlaštenom udrugom za kolektivno ostvarivanje autorskih i drugih srodnih prava.

Agencija za elektroničke medije je dopisom od 23. srpnja 2012., klasa: 612-12/11-05/0158, urboj: 567-06-12-11 zatražila snimke programa kako bi se analizom utvrdilo udovoljava li nalogu iz opomene od 22. svibnja 2012. Nakladnik je tražene snimke dostavio dopisom od 30. srpnja 2012.

Ponovnom analizom programa utvrđeno je kako nakladnik nije udovoljio zahtjevu iz opomene od 22. svibnja 2012. te je od nakladnika dopisom od 31. kolovoza 2012., klasa: 612-12/11-05/0158, urboj: 567-06-12-13, zatraženo očitovanje o uočenim nepravilnostima. Nakladnik je zatraženo očitovanje dostavio dopisom od 10. rujna 2012. koji je zaprimljen 18. rujna 2012.

Na temelju provedene analize programa kao i na temelju dostavljenog očitovanja nakladnika, Vijeće je na 52-12 sjednici održanoj 2. listopada 2012. donijelo Odluku o izricanju druge opomene nakladniku, klasa: 612-12/11-05/0158, urboj: 567-06-12-16, zbog promjene programske osnove za više od 10% njezinog sadržaja bez pribavljene prethodne suglasnosti Vijeća. Istom odlukom naloženo je nakladniku da u roku od 30 dana uskladi emitiranje programa s programskom osnovom iz 2011. za koju ima suglasnost Vijeća te da u istome roku pribavi odobrenje od ovlaštene udruge za kolektivno ostvarivanje autorskih i drugih srodnih prava i o tome dostavi dokaz. Nakladnik je gornju odluku primio 9. listopada 2012.

Ponovno provedenom analizom programa na temelju koje je izrečena gornja, druga opomena, ponovno je utvrđen nedostatak vlastite proizvodnje nedostatan udjel lokalnih informacija s područja koncesije, kao i nepostojanje ugovora sklopljenog s ovlaštenom udrugom za kolektivno ostvarivanje autorskih i drugih srodnih prava.

Agencija za elektroničke medije je dopisom od 8. studenog 2012., klasa: 612-12/11-05/0158, urboj: 567-06-12-18 zatražila snimke programa kako bi se analizom utvrdilo udovoljava li nalogu iz druge opomene od 2. listopada 2012. Nakladnik je tražene snimke dostavio dopisom od 29. studenog 2012, koji je zaprimljen 3. prosinca 2012.

Ponovnom, trećom po redu analizom programa utvrđeno je kako nakladnik nije udovoljio zahtjevu iz opomene od 2. listopada 2012.

Na temelju gore provedene analize programa, Vijeće je na 1-13 sjednici održanoj 8. siječnja 2013. donijelo Odluku o izricanju treće opomene nakladniku, klasa: 612-12/11-05/0158, urboj: 567-06-13-22, zbog promjene programske osnove za više od 10% njezinog sadržaja bez pribavljene prethodne suglasnosti Vijeća. Istom odlukom naloženo je nakladniku da u roku od 30 dana uskladi emitiranje programa s programskom osnovom iz 2011. za koju ima suglasnost Vijeća, te da u istome roku pribavi odobrenje od ovlaštene udruge za kolektivno ostvarivanje autorskih i drugih srodnih prava i o tome dostavi dokaz, kao i da po isteku roka dostavi dokaze o ispunjenju naloga. Nakladnik je gornju odluku primio 21. siječnja 2013.

Nakladnik je dopisom od 19. veljače 2013., zaprimljen 22. veljače 2013., dostavio dokaze o ispunjenu naloga, kao i očitovanje o načinu ispunjenja naloga te dokaz o potpisanom ugovoru s ovlaštenom udrugom za kolektivno ostvarivanje autorskih i drugih srodnih prava.

Provedenom analizom programa temeljem snimki i očitovanja dostavljenog dopisom nakladnika od 19. veljače 2012. utvrđeno je kako nakladnik i dalje ne postupa po nalogu Vijeća iz opomene od 8. siječnja 2013. To jest, i nadalje ne ostvaruje dovoljan udio vlastite proizvodnje te nema dovoljan udio lokalnih informacija s područja koncesije. Samim time, dolazi i do odstupanja od programske osnove za koju ima dopuštenje Vijeća za više od 10%.

Budući da je nakladnik zamolio Vijeće za održavanje sastanka, on je održan 23. svibnja 2013. te je na tom sastanku direktor nakladnika izjavio kako će dostaviti snimke programa kojima će dokazati postupanje u skladu s odlukama Vijeća, te je ujedno upozoren o mogućim posljedicama neispunjavanja odluka Vijeća.

Nakladnik je sukladno gore održanom sastanku, dopisom od 28. svibnja 2013. dostavio snimke programa i pripadajuće očevidnike.

Analizom gore dostavljenih snimaka ponovno je utvrđen nedostatan udjela vlastite proizvodnje kao i nedostatan udjel lokalnih informacija što sve podrazumijeva i odstupanje od programske osnove za više od 10%.

Kako je na neosporan način utvrđeno da pružatelj medijskih usluga i nakon treće opomene Vijeća, koje je ono izreklo u prethodnih 12 mjeseci, postupa suprotno odredbama ZEM-a i propisa donesenih na temelju ZEM-a, a člankom 76. stavkom. 1. točkom 3. ZEM-a propisano je da Vijeće za elektroničke medije donosi odluku o privremenom ili trajnom oduzimanju koncesije pružatelju medijskih usluga ako utvrdi da pružatelj medijskih usluga i nakon treće opomene Vijeća, koje je ono izreklo u prethodnih 12 mjeseci, postupa suprotno odredbama ZEM-a i propisa donesenih na temelju ZEM-a, to je Vijeće za elektroničke medije donijelo odluku o privremenom oduzimanju koncesije.

Slijedom navedenoga odlučeno je kao u izreci.

UPUTA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred Upravnim sudom u Osijeku u roku od 30 dana od dana primitka odluke. Tužba se predaje ili šalje neposredno Upravnom sudu u Osijeku, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/11-05/0158

Urbroj: 567-06-13-28

Zagreb, 12. lipnja 2013.

Agencija za elektroničke medije
Vijeće za elektroničke medije
Zdenko Ljevak, dipl. ing., v. r.

Odluka, NN 78/2013-1617